RAPPORT FRA KOMMISSIONEN TIL EUROPA-PARLAMENTET OG RÅDET

om visumindehaveres brug af rejsesygeforsikring i henhold til artikel 15 i forordning (EF) nr. 810/2009 under deres ophold i medlemsstaterne

I.Indledning

Siden 2004 har personer, der ansøger om visum til kortvarigt ophold, skullet fremlægge dokumentation for "passende og gyldig rejsesygeforsikring" til dækning af uopsættelig lægebehandling eller hjemsendelse som følge af uforudsete helbredsproblemer under deres ophold i EU's medlemsstater. Rådets beslutning om anvendelse af disse regler krævede på daværende tidspunkt ikke en konsekvensanalyse, og der blev ikke foretaget nogen anden form for tilbundsgående analyse af foranstaltningens virkninger. Uden indholdsmæssige ændringer blev disse bestemmelser indarbejdet i visumkodeksens artikel 15 (forordning (EF) nr. 810/2009).

Selv om det er et krav at have en passende rejsesygeforsikring ("forsikring") for at ansøge om et visum til kortvarigt ophold, er det ikke en betingelse for indrejse, som skal kontrolleres ved EU's ydre grænser, at have en sådan forsikring. Derfor skal tredjelandsstatsborgere, der ikke er visumpligtige, og fremtidige ETIAS-ansøgere ikke fremlægge bevis for, at de er forsikret, når de rejser til EU. Dette fører til forskelsbehandling mellem visumfri og visumpligtige tredjelandsstatsborgere.

I forslaget fra 2014 om omarbejdning af visumkodeksen foreslog Kommissionen at opgive forsikringskravet. Forslaget var begrundet i de praktiske udfordringer i forbindelse med forsikringskravet (se nedenfor), det forhold, at kravet om at have en forsikring ikke kontrolleres ved de ydre grænser, og det forhold, at der kun foreligger meget begrænset dokumentation for den faktiske håndhævelse af forsikringspolicer. Rådet forkastede forslaget, som tværtimod fandt støtte i Europa-Parlamentet. I sidste ende trak Kommissionen sit forslag om omarbejdning tilbage i 2018.

I sit forslag om en målrettet revision af visumkodeksen i 2018 foreslog Kommissionen ingen ændringer af bestemmelserne om forsikring. Europa-Parlamentet og Rådet enedes om at pålægge Kommissionen at udarbejde en rapport for at kontrollere effektiviteten af denne foranstaltning. I henhold til artikel 2, stk. 3, i forordning (EU) 2019/1155 om ændring af forordning (EF) nr. 810/2009 skal Kommissionen udarbejde en rapport, der sendes til Europa-Parlamentet og Rådet på grundlag af "relevante tilgængelige data om visumindehaveres brug af rejsesygeforsikringen (...) under deres ophold på medlemsstaternes område og de omkostninger, som er blevet afholdt af de nationale myndigheder eller udbyderne af lægetjenester for visumindehavere", fra medlemsstaterne.

I overensstemmelse med denne bestemmelse viser denne rapport udfordringerne (hvoraf nogle tidligere er blevet dokumenteret) med forsikringskravet og indeholder et generelt sammendrag af EU-medlemsstaternes svar, herunder de mulige konsekvenser af covid-19-pandemien, og forslag til næste skridt.

1.Udfordringer i forbindelse med visumproceduren og manglende håndhævelse ved grænsen

Mens erhvervelsen af forsikringer synes at være uproblematisk for ansøgerne, har tidligere analyser og hyppige drøftelser i Visumudvalget og i det lokale Schengensamarbejde vist, at forsikringskravet giver problemer på flere andre områder.

-Retsgrundlag

I henhold til artikel 15 i visumkodeksen skal personer, der ansøger om et visum, bevise, at de har en "passende og gyldig" rejsesygeforsikring, der dækker "eventuelle udgifter i forbindelse med hjemsendelse af lægelige årsager eller dødsfald, uopsættelig lægebehandling og/eller akut hospitalsbehandling under deres ophold på medlemsstaternes område." Personer, der ansøger om visum til flere indrejser, skal fremlægge et sådant bevis for det første planlagte ophold. Ved indgivelsen af ansøgningen gøres den pågældende ved underskrivelsen af ansøgningsskemaet opmærksom på, at det er nødvendigt at tegne en forsikring for eventuelle fremtidige ophold.

Forsikringen skal dække hele varigheden af visumindehaverens ophold og i EU-medlemsstaterne. Mindstedækningen skal være på 30 000 EUR (niveau fastsat i 2004), og krav skal kunne inddrives i en EU-medlemsstat.

- Tidspunkt for fremlæggelse af forsikring

Ansøgere skal fremlægge bevis for forsikringsdækning for det første planlagte ophold, hvis de ansøger om eller er berettiget til visum til flere indrejser med lang gyldighed. Ved at underskrive ansøgningsskemaet gøres ansøgerne opmærksom på, at de skal have en forsikring for efterfølgende rejser. Dette kontrolleres ikke ved indrejse, og der er ingen dokumentation for, at kravet overholdes.

-Konsulaternes kontrol af sygeforsikring